Vierde polisieman vas ná man se 'martelmoord' | Maroela Media
Die onafhanklike polisie-ondersoekdirektoraat (Opod) het gesê 'n vierde polisieman is Woensdag in hegtenis geneem in verband met 'n voorval waartydens 'n man vroeër vandeesmaand glo in 'n polisiesel doodgemartel is.
Moses Dlamini, woordvoerder van Opod, het gesê dié man is 'n adjudant-offisier en 'n takbevelvoerder by die Muden-polisiestasie in KwaZulu-Natal.
"Al vier polisiemanne staan tereg op een aanklag van moord, drie aanklagte van aanranding en drie aanklagte van dwarsboming van die gereg," het Dlamini gesê.
Drie polisiemanne is op 12 Augustus in hegtenis geneem en het op 15 Augustus hul eerste verskyning in die Greytown-landdroshof gemaak. Die vierde polisieman het gister in die hof verskyn.
Mbongiseni Ndlela (37) is glo by die Muden-polisiestasie doodgemartel. Maroela Media het vroeër berig daar word beweer dat die drie beamptes, 'n lid van die Muden-speurdiens en twee lede van die misdaadintelligensie-eenheid in Greytown, op 2 Augustus drie mense ingeneem het vir ondervraging oor 'n moordsaak wat hulle ondersoek.
"Die drie verdagtes is in die Muden-polisieselle aangehou waar hulle aangerand en gemartel is totdat een van hulle aan sy beserings beswyk het," het Dlamini gesê.
Volgens Dlamini het die oorledene se familie besef dat hy nie huis toe gekeer het nadat hy deur die polisie ingeneem is vir ondervraging nie. Hulle is na dieselfde polisiestasie om hom as vermis aan te meld. Daar het die polisiebeamptes aan hulle gesê die man is dieselfde dag wat hy ingeneem is vir ondervraging weer vrygelaat.
Robert McBride, hoof van Opod, het die hofverrigtinge Woensdag bygewoon en hom uitgespreek teen die gebruik van "ou apartheid- martelingsmetodes" en polisiebeamptes aangemoedig om moderne metodes te gebruik om misdade op te los.
Die saak is tot Vrydag uitgestel wanneer die verdagte na verwagting sal aansoek doen om borgtog.
Die vier beskuldigdes bly in aanhouding.
n Skande dat n persoon soos McBride in so n pos moet wees. Hy is nie n persoon wie homself kan uitspreek oor ongeoorloofde metodes nie. Hy moet na sy eie verlede kyk,
Ek stem saam Andre. Hy moet eers voor sy eie deur vee.
Stem saam Andre. As ek McBride was sou ek my lyf skaars hou.
small minds · 1 jaar gelede
mc bride is nie die onderwerp van bespreking nie. die boelie mentaliteit wat die polisie handhaaf, is.